Կախարդական Փոփպիքսիներ

**«Կախարդական Փոփպիքսիներ»** (), իտալական ֆենտեզի ժանրի անիմացիոն սերիալ, որը արտադրվել է Rainbow Srl–ի կողմից Rai Fiction–ի աջակցությամբ, ստեղծել է ռեժիսոր Իջինիո Ստրաֆֆին և մտահղացվել է որպես հանրաճանաչ «Վինքս ակումբ» անիմացիոն սերիալի սփին–օֆֆ։ Սերիալի սյուժեն պատմում է մինի-փերիներ պիքսիների կյանքի և արկածների մասին, որոնք հանդիսատեսի բարձր համակրանքն են ստացել որպես «Վինքս ակումբի» երկրորդական կերպարներ։ Ստեղծողների խոսքով՝ սերիալը նախատեսված է բարեկամության, հավատքի և լավատեսության զգացմունքները խթանելու համար և կրում է այն ուղերձը, որ յուրաքանչյուրի մեջ կան տաղանդներ, որոնց զարգացման համար անհրաժեշտ է ինքնավստահություն։ Սերիալի դեբյուտը տեղի է ունեցել 2010 թվականի օգոստոսի 14-ին Ֆրանսիայում՝ France 3 հեռուստաալիքով և Աֆրիկյան Միության երկրներում՝ K-Net–ով, իսկ 2011 թվականի հունվարի 10-ին՝ Իտալիայում՝ Rai 2 հեռուստաալիքով։ Թողարկվել են սերիալ, DVD, նաև այդ թեմատիկայով այլ լիցենզավորված արտադրանքներ, այդ թվում՝ գրքեր, հագուստ և կենցաղային իրեր։

## Սերիալի աշխարհ
Սերիալը պատմում է մանրանկարչական փերիների կյանքի մասին Պիքսիվիլ քաղաքում, որտեղ նրանք ապրում են կախարդական կենդանիների, թզուկների և էլֆերի հետ։ Վերջիններս կարծում են, որ փերիները ցանկանում են իրենցից լավը լինել, և զայրացած էլֆերի մի խումբ ամեն կերպ փորձում է խաթարել փերիների կյանքի ներդաշնակությունը: Փերիները պայքարում են էլֆերի դեմ, պաշտպանում են իրենց քաղաքը և ապրում սովորական կյանքով։ Սերիալը միավորված չէ ընդհանուր սյուժետային գծով և բաժանված է անկախ կարճ պատմվածքների։ Սերիալի գլխավոր հերոսները մանրանկարչական փերիներ են՝ Լոքեթը՝ դարպասների փերի, Կուպիդոնը՝ զգացմունքների փերի, Չատան՝ հաղորդակցության փերի, Կարամելը՝ գերուժերի փերի, Չերրին՝ եղանակի փերի, Մարտինոն՝ ակրոբատիկայի փերի, Ֆիքսիթը՝ տեխնո-մագիայի և այլնի փերի։ Յուրաքանչյուր փերի ունի իր խոսող կենդանին։ Գլխավոր հակառակորդները էլֆերն են՝ Ռեքսի և նրա հարսնացու Մաքսինի գլխավորությամբ։ Սերիալում ներկայացված են բազմաթիվ երկրորդական կերպարներ՝ այլ պիքսիների, էլֆերի, թզուկների և կախարդական կենդանիների տեսքով:

Սերիալի գործողությունները տեղի են ունենում Պիքսիվիլ քաղաքում և նրա շրջակայքում, որը գտնվում է խիտ անտառում, որտեղ բնությունն ու կախարդանքը միաձուլվել են: Այս աշխարհում կախարդանքը փոխարինում է էլեկտրականությանը, և բոլոր տեխնոլոգիաները աշխատում են դրանով: Պիքսիվիլը պաշտպանված է անտեսանելի կախարդական պատով, որը թշնամիներին դուրս է պահում արտաքին աշխարհից: Քաղաքի ողջ էներգիան, ներառյալ կախարդական պատնեշը, ապահովվում է Կյանքի Ծառի կողմից, որից կախված են նաև պիքսիների կախարդական ուժերը: Պիքսիվիլը բաժանված է երեք թաղամասի, որտեղ բնակվում են փիքսիներ, էլֆեր և թզուկներ, մինչդեռ կախարդական կենդանիներ են ապրում քաղաքի շրջակա անտառում: Պիքսիները քաղաքի հիմնական սոցիալական կառուցվածքն են և ունեն տարբեր մասնագիտություններ՝ հրուշակագործներ, ուսուցիչներ, գյուտարարներ և այլն. թզուկները զբաղվում են ծանր ֆիզիկական աշխատանքով և կոնֆլիկտային արարածներ են, ովքեր ամենաշատը սիրում են գումար վաստակել և խնայել. էլֆերը չեն աշխատում և նախընտրում են ապրել գողությամբ և ավազակությամբ. կախարդական կենդանիները կատարում են նույն աշխատանքները, ինչ պիքսիները՝ հանդես գալով որպես իրենց գործընկերներ և օգնականներ, իսկ երբեմն՝ օգնելով թզուկներին:

Պիքսիները իրենց կախարդական ուժերը ստանում են Կյանքի Ծառից, որը պարունակում է Մեջիքփոփ գնդակներ: Երբ պիքսին օգտագործում է իր նվերը ընդհանուր բարիքի համար, նա կարող է ստանալ Մեջիքփոփ գնդակ Կյանքի Ծառից և դառնալ Փոփպիքսի: Սա համարվում է պիքսիի կյանքի ամենակարևոր պահը, քանի որ այդպես է նա բացահայտում իր դրական հատկությունները: Երբ պիքսին ձեռք է բերում կախարդական ուժեր, նրա արտաքինը փոխվում է, և նա ստանում է հատուկ հանդերձանք, որը նրան տարբերակում է մյուսներից: Յուրաքանչյուր պիքսի իր կյանքում ունի միայն մեկ անձնական Մեջիքփոփ, որը չի կարող փոխանցվել որևէ մեկին:

## Դերերը հնչյունավորել են

## Մտահղացում և առանձնահատկություններ
2009 թվականի մայիսին Rainbow-ի մամուլի հաղորդագրությունը բացահայտեց, որ ընկերության պաշտամունքային «Վինքս Ակումբ» մուլտֆիլմի սփին-օֆֆը մշակվում է, որը նրանք որոշեցին անվանել *PopPixie*՝ 2006 թվականին թողարկված սահմանափակ քանակությամբ տիկնիկների շարքի անունով: Իջինիո Ստրաֆին որոշեց առանձին շարք նվիրել փիքսիներին, քանի որ Winx Club–ի այս երկրորդական կերպարները մեծ հանդիսատեսի համակրանք են վայելում: Իջինիո Ստրաֆֆիի կայքի և լիցենզավորման գործակալությունների տեղեկատվության համաձայն՝ շարքի հիմնական թիրախային լսարանը 5-9 տարեկան երեխաներն են: «Վինքս Ակումբ»–ի և PopPixie–ի սցենարիստներից մեկի՝ Ֆրանչեսկո Արտիբանիի խոսքերով՝ *PopPixie–*ն «Վինքս Ակումբ»–ում ներկայացված փոքրիկ կերպարների զարգացումն է, և շարքը նպատակ ունի ավելի շատ լույս սփռել նրանց կյանքի, նրանց աշխարհի և այլ հարակից կերպարների վրա: Սերիալի հիմնական բարոյական գիծն այն է, որ բոլորն ունեն որոշակի տաղանդ, բայց նրանց հետ իրենց երազանքներն իրականացնելու համար անհրաժեշտ է ինքնավստահություն ունենալ: Սերիալի հիմնական արժեքներն են բարեկամությունը, հավատը և լավատեսությունը: Ստեղծողները մուլտֆիլմը ուղղված էին ոչ միայն աղջիկներին, այլև տղաներին: Սցենարիստը նշում է, որ իրենց թիմին հաջողվել է ստեղծել մի արտադրանք, որը տարբերվում է «Վինքս Ակումբ»–ից երկխոսության ոճով, ինչպես նաև նոր յուրօրինակ լանդշաֆտներով և անսովոր կերպարներով: Ֆրանչեսկո Արտիբանիի և նրա կնոջ՝ Կատիա Չենտոմոյի գլխավորությամբ «Կարմիր կետ» ստուդիան հավաքել է գրողների թիմ, որոնք օժտված էին հռետորական գրելու հմտություններով և կարողացել են միաժամանակ գրել մի քանի պատմություն: Սերիալի ստեղծման համար պահանջվել է ավելի քան մեկ տարի:

## Պրեմիերա
Դեռևս 2009 թվականին՝ սերիալի հեռարձակումից շատ առաջ, բոլոր 52 սերիաների ցուցադրման իրավունքները ձեռք էին բերվել ավելի քան 20 երկրների հեռուստաալիքների կողմից: 2010 թվականի հունվարին հայտնի դարձավ, որ սերիալի հեռուստատեսային իրավունքները Ֆրանսիայում ձեռք է բերել France Télévisions–ը: Մուլտսերիալը հեռուստատեսային էկրաններին դեբյուտ է ունեցել 2010 թվականի օգոստոսի 14-ին՝ Ֆրանսիայում՝ France 3 հեռուստաալիքով և Աֆրիկյան Միությունում K–Net–ով: 2010 թվականի սեպտեմբերին սերիալը մեկնարկել է Պորտուգալիայում՝ TVI հեռուստաալիքով և Իսպանիայում՝ TVE կոնցեռնի Clan հեռուստաալիքով: Կարճ ժամանակ անց մի շարք պրեմիերաներ տեղի ունեցան մի շարք այլ երկրներում, այդ թվում՝ Թուրքիայում, Հունաստանում, Ֆինլանդիայում, Իսրայելում և Մերձավոր Արևելքում: Մեկնարկից կարճ ժամանակ անց սերիալը բարձր վարկանիշ է ունեցել 4–6 տարեկանների տարիքային խմբում. Ֆրանսիայում՝ հանդիսատեսի 45%–ը, Իսպանիայում՝ 58%–ը և Պորտուգալիայում՝ 58%–ը: Իտալիայում սերիալի մեկնարկը տեղի ունեցավ 2011 թվականի հունվարի 10–ին Rai 2 հեռուստաալիքով: 2011 թվականի աշնանը STS հեռուստաալիքը սկսեց «Magic Poppixies»–ի պրեմիերան Ռուսաստանում: 2012 թվականի հուլիսի 9-ից Nickelodeon հեռուստաալիքը սկսեց հեռարձակել սերիալը Ռուսաստանում:

Մուլտսերիալը DVD տարբերակով առաջին անգամ թողարկվել է 2011 թվականի փետրվարի 2–ին Ֆրանսիայում՝ France Télévisions Distribution–ի կողմից: DVD-ի իրավունքները Իսպանիայում անցել են Big Picture–ին, իսկ Պորտուգալիայում՝ Lusomundo–ին: 2010 թվականի հունվարին հայտնի դարձավ, որ Ռուսաստանում սերիալի տնային լիցենզիան ձեռք է բերվել Hitlab Entertainment–ի կողմից: Այնուամենայնիվ, DVD-ով ռուսական թողարկումը տեղի է ունեցել 2012 թվականի մարտի 22–ին՝ «Նովի դիսկ» ընկերության կողմից: Ռուսաստանում սերիալի ինտերնետային հեռարձակման բացառիկ իրավունքները ստացել է ivi.ru ծառայությունը:

## Հարակից արտադրանք
Ինչպես իր «նախնամակալը»՝ ի դեմս «Վինքս ակումբի», պիքսիների մասին մուլտֆիլմերի շարքը ծնունդ տվեց տարբեր ապրանքանիշային ապրանքների շարքերի, այդ թվում՝ տիկնիկների, «Կինդեր Սյուրպրիզ» ձվերի տեսքով խաղալիքների, ապրանքանիշային հագուստի և աքսեսուարների, գրենական պիտույքների և այլ: Արդեն 2009 թվականին ավելի քան 25 ընկերություն ձեռք բերեց շարքի հիման վրա ապրանքանիշային ապրանքների լիցենզիաներ։ *PopPixie* ապրանքանիշի ներքո տիկնիկների առաջին սահմանափակ շարքը հրատարակվել է Իտալիայում դեռևս 2006 թվականին: 2009 թվականին հայտնի դարձավ, որ Bandai–ն ձեռք է բերել միջազգային լիցենզիա՝ շարքի հիման վրա տիկնիկներ արտադրելու համար: Իտալիայում, Իսպանիայում և Հունաստանում ապրանքանիշային տիկնիկներ և էլեկտրոնային խաղալիքներ սկսեցին հրատարակվել Giochi Preziosi–ի կողմից: 2012 թվականին Jakks Pacific–ը ձեռք բերեց տիկնիկներ և դրանց հետ կապված ապրանքներ բոլոր անգլիախոս երկրներում թողարկելու լիցենզիա: Նույնիսկ մուլտսերիալի թողարկումից առաջ Ferrero–ն վաճառել է մոտ 12 միլիոն Kinder Surprise ձու՝ փիքսիի ֆիգուրներով, իսկ *PopPixie* ամսագրի վաճառքը Իտալիայում հասել է ամսական 60,000 օրինակի, իսկ Ռուսաստանում՝ ամսական 100,000 օրինակի: Սերիալի հիման վրա հրատարակվել են ամսագրերի և գրքերի: Ռուսական iTunes–ում թողարկվել է *PopPixie–*ի պաշտոնական հավելվածը, որը պարունակում է բոլոր սերիաները, սերիալի տարրերի նկարագրությունները և դրանց վրա հիմնված կրթական խաղեր:

## Ծանոթագրություններ



## Արտաքին հղումներ

* Պաշտոնական կայք PopPixie
* «Կախարդական Փոփպիքսիներ» Պաշտոնական ռուսալեզու ալիք YouTube–ում
* Պաշտոնական կայք Rainbow ըկերության 
* Պաշտոնական կայք Իջինիո Ստրաֆի

Կատեգորիա:2010 հեռուստասերիալներ
Կատեգորիա:2010-ականների հեռուստասերիալներ
Կատեգորիա:2011 հեռուստասերիալներ
Կատեգորիա:Արկածային հեռուստասերիալներ
Կատեգորիա:Կատակերգական հեռուստասերիալներ
Կատեգորիա:Ռոմանտիկ հեռուստասերիալներ
Կատեգորիա:Ֆանտաստիկ հեռուստասերիալներ